Serviciile ucrainene de informaţii știu unde se află buncărele lui Vladimir Putin - potrivit lui Andri Iusov, reprezentant al Direcției Principale de Informații (GUR) a Ministerului Apărării de la Kiev, informează RBC, potrivit Rador Radio România. Putin e comparat de oficialul ucrainean cu Dracula. Dar, pe de altă parte, Kremlinul susține că Putin nu stă în buncăre și nu are dubluri.
De asemenea, a subliniat acesta, spionilor ucraineni le este cunoscut inclusiv numărul de buncăre pe care le deţine Putin. "Buncărele lui Putin... Da, informațiile despre acest lucru sunt cunoscute și actualizate constant" - a afirmat Iusov, refuzând să dezvăluie câte buncăre are Putin.
Potrivit reprezentantului GUR, lui Vladimir Putin "îi place acest lucru, precum contelui Dracula, care se ascunde în subteran".
Totodată, Andri Iusov susţine că, potrivit informațiilor obţinute de GUR, Putin nu le permite sosiilor sale să intre în buncăre. "Nu, el își trimite dublurile către alte sarcini, unde nu este atât de sigur" - a explicat Iusov.
Peskov dă asigurări că există un singur Putin şi că acesta nu se află într-un buncăr
Secretarul de presă al preşedintelui Federaţiei Ruse, Dmitri Peskov, a declarat, la 23 aprilie 2023, că Vladimir Putin nu are dubluri şi nu "stă în buncăre", transmite Agenţia de propagandă rusă RIA Novosti, care îl citează pe Peskov.
"Am auzit [oameni spunând] că Putin are o mulţime de dubluri care lucrează pentru el în timp ce el stă în buncăr. O altă minciună. Vedeţi ce fel de preşedinte avem. De fapt, el este aşa cum a fost întotdeauna, este o persoană super activă. Cei care lucrează cu el abia reuşesc să ţină pasul cu el. Nu putem decât să-i invidiem energia. Doamne fereşte, nu poţi decât să îi doreşti sănătate. Bineînţeles, nu a stat în niciun buncăr. Şi aceasta este o minciună", a afirmat Peskov, conform News.ro.
La 18 aprilie 2023, presa rusească a relatat că Vladimir Putin ar fi vizitat cartierul general al grupului militar Dnepr de pe frontul din Herson şi al grupului Vostok din regiunea Luhansk.
Oleksii Danilov, secretarul Consiliului pentru Securitate Naţională şi Apărare al Ucrainei, este convins că nu preşedintele rus Vladimir Putin a fost cel care a vizitat teritoriile ocupate temporar din regiunile Kherson şi Luhansk, ci una dintre dublurile sale.